## Rješenje Agencije za zaštitu tržišnog natjecanja o dopuštenoj koncentraciji poduzetnika nastaloj pripajanjem Dalmacijacementa d.d. Kaštel Sućurac poduzetniku RMC International Cement Limited

### NN 50/1999 (21.5.1999.), Rješenje Agencije za zaštitu tržišnog natjecanja o dopuštenoj koncentraciji poduzetnika nastaloj pripajanjem Dalmacijacementa d.d. Kaštel Sućurac poduzetniku RMC International Cement Limited

# AGENCIJA ZA ZAŠTITU TRŽIŠNOG NATJECANJA

Na temelju članka 36. Zakona o zaštiti tržišnog
natjecanja (»Narodne novine«, broj 48/95, 52/97 i 89/98)
po prijavi koncentracije koju je podnio poduzetnik Dalmacijacement
d.d., Kaštel Sućurac, Cesta bb, zastupan po predsjedniku
Uprave Friedrichu Ferchou, sukladno odluci Savjeta za zaštitu
tržišnog natjecanja, donesenoj na 22. sjednici 7. prosinca
1998., ravnateljica Agencije za zaštitu tržišnog
natjecanja donosi sljedeće

## RJEŠENJE

I. Ocjenjuje se dopuštenom koncentracija poduzetnika nastala
pripajanjem Dalmacijacementa d.d., Kaštel Sućurac 21212,
Cesta bb, poduzetniku RMC International Cement Limited, sa sjedištem
u Surrey TW 208 TD u Velikoj Britaniji, kojem je predstavništvo
u sjedištu Dalmacijacementa d.d., stjecanjem dionica odnosno
većinskog udjela u poduzetniku Dalmacijacement d.d.

II. Upisuje se koncentracija poduzetnika iz točke I. u
Upisnik o koncentracijama.

III. Obvezuje se poduzetnik Dalmacijacement d.d. da do daljnjeg
Agenciji za zaštitu tržišnog natjecanja dostavlja
obavijesti o svakoj namjeri izravnog ili posrednog (putem poduzetnika
u kojima ima prevladavajući utjecaj) stjecanja udjela u
poduzetnicima proizvođačima cementa u Republici Hrvatskoj.

Rok izvršenja: Trajno, a najkasnije 30 dana prije namjeravanog
stjecanja, odnosno sklapanja ugovora.

IV. Obvezuje se Dalmacijacement d.d. da Agenciji za zaštitu
tržišnog natjecanja dostavlja do daljnjeg izvještaje
o tržišnim udjelima koje sudionici koncentracije iz
točke I. imaju na tržištu cementa Republike Hrvatske.

Rok izvršenja: Svakih šest mjeseci, počev od
dana donošenja ovog rješenja, a obvezno prije svake
promjene vezane uz poslovanje koncentracije.

Obrazloženje

Prijavu koncentracije poduzetnika dostavio je 6. studenoga 1997.
Dalmacijacement d.d., Kaštel Sućurac 21212, Cesta bb,
zastupan po predsjedniku Uprave Friedrichu Ferchou (dalje: podnositelj
prijave), ali nepotpunu te je Agencija uputila zahtjev za dopunom
prijave u skladu s Pravilnikom o načinu vođenja Upisnika
o koncentracijama. Sve podatke i dokumentaciju koje je u više
navrata bio pozvan podnijeti radi ocjene i upisa u Upisnik o koncentracijama
Dalmacijacement d.d. dostavio je 29. listopada 1998. godine.

U postupku ocjene prijavljene koncentracije nastale stjecanjem
većinskog udjela stjecanjem 51% dionica Dalmacijacementa
d.d. Kaštel Sućurac, Cesta bb (dalje: DC), od strane
RMC International Limited, Surrey TW 208 TD, Velika Britanija
(dalje: RMC), utvrđeno je sljedeće:

1. Mjerodavno tržište kao tržište ili dio
tržišta na kojem djeluje tržišna snaga sudionika
koncentracije (članak 19. Zakona o zaštiti tržišnog
natjecanja) u konkretnom slučaju smatra se proizvodnja
cementa na području Republike Hrvatske.

U Republici Hrvatskoj postoji razvijena domaća proizvodnja
cementa. Cementna industrija je jedna od rijetkih s vlastitom
sirovinskom osnovicom (tupina) koje ima dovoljno. Tri tvornice
(»10. kolovoz«, »Sv. Kajo« i »Sv. Jure«)
DC-a čine više od 60% kapaciteta hrvatske cementne
industrije. Osim DC-a u Dalmaciji, cementna postrojenja za proizvodnju
cementa postoje u Istri i Slavoniji.

OSTALI PROIZVOÐAČI CEMENTA
U REPUBLICI HRVATSKOJ

|  |  |
| --- | --- |
| cementara | većinski vlasnik |
| Koromačno | Holderbank |  |
| Našicecement | mali dioničari |
 Umag | mali dioničari |

2. Pravni temelj koncentracije, stjecanje prevladavajućeg
utjecaja su odluke Društva po kojima je evidentno da udio
RMC-a u odnosu na temeljni kapital DC-a iznosi 51%.

Plena Holding S.A. vlasnik je 30,1% temeljnog kapitala DC-a.

U 1996. godini Uprava DC-a donijela je odluku o smanjenju temeljnog
kapitala.

3. Tržišni udjeli proizvođača cementa u Republici
Hrvatskoj u prodaji cementa (prema izvodu Državnog zavoda
za statistiku):

```

 Tvornica 	1995.(%) 	1996.(%) 	1997.(%) 	6/98 1998.(%)

DC/RMC 	24,8 		33,7 		32,4 		37,2
 KoromaČno 	17,6 		18,3 		20,1 		22,1
 Umag 		8,5 		7,3 		7,1 		7,6
 NaŠicecement 	49,2 		40,7 		40,4 		33,1

 UKUPNO: 	100,00 		100,00 		100,00 		100,00
```

*Napomene:*

Kako postojeći kapaciteti sirovinske osnovice za proizvodnju
cementa pokrivaju potrebe domaćeg tržišta, relevantnih
podataka o uvozu cementa ova Agencija nema.

4. Tržišni udjel DC-a (prema tabeli iz prethodne 3.
točke ovog obrazloženja) povećan je tek nakon
ulaska kapitala RMC-a, proizvođača transportnog betona
i cementa (koji je osnovna sirovina u proizvodnji transportnog
betona).

DC je, prema u spisu priloženom financijskom izvješću
revizije, s 31. prosincem 1996., prikazao znatan gubitak: nije
bio u stanju otplaćivati svoja dugovanja. HPF je prenio
u portfelj DC-a dionice koje je Troinvest platio otkupom dugova,
a koje je DC imao prema Splitskoj banci. Troinvest A.G., Švicarska,
podružnica je Plena Holdinga S.A., Luxemburg, a dionice DC-a
prodao je RMC-u.

Proizvodnja cementa u Republici Hrvatskoj prije provođenja
koncentracije bila je dobro segmentirana. Tržište je
bilo regionalno podijeljeno pa stvarnog tržišnog natjecanja
nije bilo.

5. Ukupni godišnji promet sudionika koncentracije ostvaren
prodajom roba i usluga u obračunskom razdoblju koje je
prethodilo koncentraciji, prema podacima navedenim u prijavi koncentracije,
za 1996. godinu iznosi:

```

 	Sudionik 		Ukupni god. promet u
    	koncentracije 		godini (1996.)

 	DC 			273.050.105,00 kn
 	RMC 			48.059.238.000,00 kn
 	UKUPNO 			48.332.288.105,00 kn
```

6. Broj zaposlenih kod sudionika koncentracije prema podacima
od 6. studenoga 1998.:

```

 	Sudionik koncentracije 		Broj zaposlenih
 	DC 				929 (od kojih 107 u fazi
  					zbrinjavanja kao tehnološki višak
 	RMC 				30.000
```

7. Podnositelj prijave pravno i gospodarski obrazlaže koncentraciju
sljedećim razlozima:

RMC Ltd. bavi se u prvom redu proizvodnjom i distribucijom transportnog
betona, te joj je ulaganje u cementnu industriju interesantno
zbog cementa koji je neophodan za proizvodnju betona. Iz tog razloga
RMC je zainteresiran za ulaganje u DC d.d. kako bi proizvodnju
postrojenja doveo na razinu sukladno zahtjevima moderne industrije
cementa i to glede:

a) proizvodnih kapaciteta koje predviđaju povećati do
normalnih standarda,

b) ekonomičnosti proizvodnje,

c) poboljšanja kvalitete cementa,

d) jačanja natjecateljske snage na domaćem i međunarodnom
tržištu,

e) daljnjeg osvajanja izvoznih tržišta,

f) ostvarivanja pogodnosti za potrošače kroz cijenu
i kvalitetu cementa.

8. Razmatranjem navedenoga, Savjet za zaštitu tržišnog
natjecanja (sukladno ovlastima iz članka 30. stavak 2.
točka 3. Zakona o zaštiti tržišnog natjecanja)
na 22. sjednici, održanoj 7. prosinca 1998., ocijenio je
dopuštenom, u smislu članka 24. stavak 1. Zakona o
zaštiti tržišnog natjecanja, prijavljenu koncentraciju
poduzetnika nastalu pripajanjem DC poduzetniku RMC stjecanjem
većinskog udjela, te je dopustio njezin upis u Upisnik o
koncentracijama, kako je to navedeno u točkama I. i II.
izreke ovog rješenja.

Pri ocjeni dopuštenosti koncentracije poduzetnika primijenjeni
su svi kriteriji i mjerila iz članka 24. stavak 1. Zakona
o zaštiti tržišnog natjecanja.

Ocijenjeno je da se ovom koncentracijom poduzetnika ne stvara
novi vladajući položaj, na način da se trajno
ili znatno ograničava slobodno tržišno natjecanje,
s obzirom na dobru razvijenost tržišta cementa u Hrvatskoj
te s obzirom na tržišnu snagu ostalih proizvođača
cementa na mjerodavnom tržištu.

S obzirom na utvrđene činjenice, Savjet za zaštitu
tržišnog natjecanja ocijenio je prijavljenu koncentraciju
poduzetnika dopuštenom te propisao mjere praćenja,
kao što je navedeno u izreci ovog rješenja.

Navedene mjere praćenja provedene koncentracije nisu vremenski
ograničene zbog omogućavanja Agenciji da intervenira
u svim slučajevima kada procijeni da postupci sudionika
koncentracije predstavljaju jačanje vladajućeg položaja
na način koji bi trajno i znatno ograničavao slobodno
tržišno natjecanje.

U slučaju neizvršenja mjera iz točke III. i
IV. izreke ovog rješenja, bit će primijenjene kaznene
odredbe iz članka 40. stavak 1. točka 4. i stavak
2. Zakona o zaštiti tržišnog natjecanja.

UPUTA O PRAVNOM LIJEKU:

Ovo je rješenje konačno u upravnom postupku, ali nezadovoljna
stranka može protiv njega pokrenuti upravni spor kod Upravnog
suda Hrvatske u roku od trideset dana od dana dostave rješenja.

Podnesena tužba ne odgađa izvršenje rješenja.

Klasa: UP/I 030-02/97-01/17
Urbroj: 580-02/98-16
Zagreb, 28. siječnja 1999.

Ravnateljica
**dr. Deša Mlikotin Tomić,** v. r.

Rješenje, NN 50/1999-948